রাফে পড়ে ফাইভে। আর রিফাত টুয়ে। স্কুলে যাওয়া আসা করে কালু চাচার সাথে। সকাল হলে কালু চাচা দুই কাঁধে দুই ব্যাগ নিয়ে দুই হাতে দু’জনকে ধরে চলতে শুরু করেন স্কুলে। বাড়ি ফিরে আবার কালু চাচাই তাদের আপনজন। কারণ ওসময় মা-বাবা বাসায় থাকে না। তারা তখন অফিসে। রাতে ছাড়া মা-বাবার সাথে দেখা হয় না। কালু চাচাই তাদের খেলার সাথী, আবার কালু চাচার গল্প শুনতে শুনতেই তাদের ঘুম আসে। কখন কি করতে হবে সব মুখস্থ তাদের। কালু চাচা আগে থেকেই তাদের সব মুখস্থ করে দিয়েছে। তাদের কোনো কথায় কালু চাচা রাগ করে না।